ได้เงินเดือน 20,000 ก็เหมือนตัวเรามีมูลค่า 4,800,000
ถ้าเรามีคอนโดที่สามารถปล่อยเช่าได้เดือนละ 20,000 บาท และ ถ้าให้ Yield ตลาดคอนโดคือ 5% ต่อปี คอนโดนั้นจะมีมูลค่าประมาณ 4,800,000 บาท
1 พ.ค. 2566

ได้เงินเดือน 20,000 ก็เหมือนตัวเรามีมูลค่า 4,800,000 /โดย ลงทุนแมน
ถ้าเรามีคอนโดที่สามารถปล่อยเช่าได้เดือนละ 20,000 บาท และ ถ้าให้ Yield ตลาดคอนโดคือ 5% ต่อปี คอนโดนั้นจะมีมูลค่าประมาณ 4,800,000 บาท
วิธีคิดก็คือ 20,000 x 12 หารด้วย 0.05
การประเมินมูลค่าที่คนพูดถึงกัน มักจะเป็น มูลค่าคอนโด บ้าน ที่ดิน โครงการต่าง ๆ ซึ่งรวมไปถึงมูลค่า หุ้น
แต่น้อยครั้งที่คนจะเอ่ยถึงมูลค่าทรัพยากรมนุษย์ ว่ามีมูลค่าเท่าไร ซึ่งถ้าเราคำนวณแบบง่าย ๆ ตามตัวอย่างมูลค่าคอนโดด้านบน จะคำนวณได้ดังนี้
ถ้าเราได้เงินเดือน 20,000 บาท ตัวเราจะมีมูลค่าเทียบเท่าคอนโด 4,800,000 บาท
ถ้าเราได้เงินเดือน 40,000 บาท ตัวเราจะมีมูลค่า 9,600,000 บาท
ถ้าเราได้เงินเดือน 60,000 บาท ตัวเราจะมีมูลค่า 14,400,000 บาท
และถ้าเราได้เงินเดือน 100,000 บาท เราจะมีมูลค่ามากถึง 24,000,000 บาท !
พอรู้ตัวเลขแบบนี้เราคิดอะไรได้บ้าง ?
เรื่องแรก
- คนที่คิดอยากลาออกจากงานประจำ
ถ้าเราได้เงินเดือน 20,000 บาท ก็อาจแปลว่า เรากำลังทิ้งทรัพย์สิน มูลค่า 4.8 ล้านบาท
หรือถ้าบางคนได้เงินเดือนระดับ​ 100,000 บาท ก็คือทิ้งทรัพย์สินมูลค่า 24 ล้านบาท เพื่อไปทำสิ่งใหม่
คำถามก็คือ ในสิ่งใหม่นั้นมันมีมูลค่ามากเป็นหลายล้าน ที่จะทำให้เราเกิดรายได้ประจำทุกเดือน หรือไม่ ?
ถ้าใช่ การลาออกจากงานประจำก็อาจเป็นเรื่องที่เหมาะสม
แต่ถ้าไม่ ก็อาจจะต้องทบทวนดี ๆ
เรื่องสอง
- พนักงานเงินเดือนที่คิดอยากลงทุน แต่ไม่ได้มีเงินเริ่มต้นจำนวนมาก อาจลืมคิดถึงสิ่งนี้ว่าเรากำลังมีเงินเดือนที่เป็นรายได้ประจำ ที่คิดเทียบเท่าทรัพย์สินมูลค่าเป็นล้านอยู่
รายได้ประจำ จะทำให้เราสามารถวางแผนนำกระแสเงินสดที่ได้จากเงินเดือนนี้ไปลงทุน ที่ต่างจากคนที่ไม่ได้มีเงินเดือน
ดังนั้นคนมีเงินเดือน สามารถเริ่มลงทุนได้เลย ไม่ต้องรอ และควรวางแผนแบ่งเงินเดือนมาลงทุนให้ดี
เรื่องที่สาม
- ในมุมของผู้จ้าง ถ้าผู้จ้างตัดสินใจจ้างพนักงาน 1 คน ก็เปรียบเสมือนลงทุนกับทรัพย์สินที่มูลค่าหลายล้านเลยทีเดียว
ทรัพยากรบุคคลนี้มีมูลค่ามาก มากกว่า อุปกรณ์คอมพิวเตอร์ รถยนต์ หรือเครื่องใช้สำนักงานอื่น ๆ
ดังนั้น ผู้จ้างก็จำเป็นที่จะต้องใส่ใจ ดูแลพนักงาน เป็นอย่างดี ให้มากกว่าทรัพย์สินอื่น ๆ ของบริษัท
การดูแลนี้ก็อาจเป็นประกันสุขภาพ สวัสดิการต่าง ๆ ที่จะช่วยคุ้มครองทรัพยากรที่สำคัญของบริษัท
สรุป
- กระแสเงินสดประจำเดือนที่ได้จากการเป็นพนักงานประจำมีมูลค่าที่สูงมาก มากกว่าที่หลายคนคิด ไม่แปลกที่บริษัทบัตรเครดิต หรือบริษัทสินเชื่อ จึงชอบที่จะปล่อยกูให้พนักงานประจำ
และนอกจากเงินเดือนแล้ว พนักงานยังมีโอกาสสร้างมูลค่าเพิ่มได้อีก เพราะ เงินเดือนคำนวณจากเวลาทำงาน แต่ถ้าเรานำเวลานอกการทำงาน ไปหาความรู้ที่จะสร้างผลตอบแทนจากการลงทุนเพิ่มเติม หรือ ทำงานเสริมอย่างอื่น ก็จะช่วยเพิ่มมูลค่าตัวเราขึ้นไปอีก
นอกจากนั้นถ้าเงินเดือนในอนาคตของเรามีแนวโน้มที่จะเพิ่มสูงขึ้นกว่าอัตราเงินเฟ้อมาก ๆ มูลค่าตัวเราก็จะมากขึ้นกว่าที่คำนวณด้านบนอีก เพราะตัวเราเปรียบเสมือนหุ้นเติบโตตัวหนึ่ง
ปิดท้ายด้วยข้อมูลที่น่าสนใจ
ถ้าบริษัท มีพนักงาน 100 คน และให้เงินเดือนเฉลี่ยคนละ 20,000 บาท เปรียบเสมือนว่าบริษัทนั้นได้ลงทุนไปกับทรัพยากรบุคคลมูลค่า 480,000,000 บาท เลยทีเดียว..